Die Geestelike Vormingsproses | Afrikaanse Artikels - Just Africa Mission
Wat moet 'n kind van God te wagte wees in verband met groei? Hier is 6 punte wat Psalm 118 aanraak in verband met die vormingsproses.
1. Die Here tugtig ons om ons te vorm
Psalm 118:18-20 Die HERE het my hard gekasty, maar my aan die dood nie oorgegee nie. Maak oop vir my die poorte van die geregtigheid; ek wil daardeur ingaan, ek wil die HERE loof. Dit is die poort van die HERE; regverdiges mag daardeur ingaan.
Onthou altyd dat God net die beste vir Sy kinders in gedagte het, Hy wil graag vir jou 'n lewe van oorvloed gee. Daardie lewe van oorvloed kan slegs bereik word deur by die poort van die Here in te gaan – die poorte van geregtigheid. Die tug van die Here vorm en verander jou sodat jy regverdig kan wees. Ons sien in die gelese gedeelte dat net die regverdiges deur die poort van geregtigheid mag ingaan. Regverdig is om in ooreenstemming te wees met dit wat reg is, en geregtigheid is om gelykvormig te wees aan God se wil in doel, gedagte en aksie. Jy moet dus in ooreenstemming wees met dit wat reg is sodat jy God se wil kan doen.
Hy vermaan en tugtig Sy kinders tot hul eie beswil. Hy sal jou nooit verlaat nie en ook nie opgee op jou nie. Hy is lankmoedig en neem die tyd om jou te vorm. Dit is juis in ongemaklike omstandighede wat jy uitgedaag word om te verander en in moeilike tye wat ons ware kleure begin wys. Hierdie tye is goed want jy kan verseker weet dat die Here met jou besig is en dat dit vir jou vooruitgang kan beteken. Daar kan geen verandering plaasvind solank as wat jy in 'n gemaksone vas sit nie.
2. Die Here is altyddeur besig om jou te vorm
Psalm 118:21-22 Ek wil U loof, omdat U my verhoor het en my tot heil geword het. Die steen wat die bouers verwerp het, het 'n hoeksteen geword.
Die Here hoor jou gebede, al voel dit soms of Hy talm om antwoord te gee, moet jy altyd onthou dat die Here ALLES weet. Hy sien die toekoms en weet presies watter plan Hy met jou het en daarom vorm en tugtig Hy jou sodat Hy daardie plan met jou kan bereik. Dit is hoekom dit so belangrik is vir jou om nooit in die Here te twyfel nie. Jy moet oorgee aan Hom en weet dat, al lyk dit soms of Hy nie hoor nie, Hy is nog altyd in beheer en besig om in jou te werk. Steun op Jesus wat die hoeksteen is, Hy is vas, onveranderlik en waardig om vertrou te word.
As jy agter kom dat jou geloof swak is, en jy baie kere wankel omdat jy nie jou vertroue in die Here kan stel nie, moet jy onthou dat jy kan bid en die Here vra vir meer geloof. Net soos die dissipels ook gedoen het in Lukas 17:5.
3. Hou 'n positiewe gesindhied in die vormingsproses
Psalm 118:23-24 Dit het van die HERE gekom; dit is wonderbaar in ons oë. Dit is die dag wat die HERE gemaak het; laat ons daaroor juig en bly wees.
Ek het al gewonder hoe die vrou in Spreuke 31:25 dit reg kry om te lag oor die dag wat kom, en hier het ek my antwoord gekry. Ons moet juig en bly wees oor elke dag omdat dit van die Here af kom, daarom behoort dit wonderbaar te wees vir ons – dit is die dag wat Here gemaak het en Hy skenk dit aan ons! As jy elke dag met hierdie posetiewe houding benader sal niks vir jou te groot of te moeilik voel nie, alle negatiewe gedagtes sal uitgedryf word. Jy sal met afwagting elke dag ingaan. Al kom moeilike dinge oor jou pad, sal jy dit totaal anders kan hanteer. Hierdie positiewe ingesteldheid is baie belangrik in die Christen se lewe omdat ons ligdraers is in 'n duistere wêreld. As jou ligte self flou brand deur negatiewiteit en moedeloosheid, hoe sal jy die Lig vir andere kan wees?
4. Die resultaat van vorming is die voorspoed van die Here
Psalm 118:25-27a Ag, HERE, gee tog heil; ag, HERE, gee tog voorspoed! Geseënd is hy wat kom in die Naam van die HERE! Ons seën julle uit die huis van die HERE. Die HERE is God, en Hy het vir ons lig gegee.
Ons gebede is tog dat die Here ons heil (welsyn of welvaart) en voorspoed sal gee. In hierdie verse sien ons wie geseend is en voorspoed het – dit is die mense wat kom in die Naam van die Here. Dit is vir hulle wie die Here lig gee, die mense wie Hom ken en volg. Hulle wat deur die poorte van geregtigheid gegaan het (vers 18 tot 20). Jy kan nie voorspoedig wees as jy nie in ooreenstemming is met God se wil nie. God kan nie vir jou Sy lig gee as jy nog vol sonde is nie en jy kan nie sê jy kom in die Naam van die Here as jy in ongeregtigheid is nie. Jy moet die Here volg, dit is net in Sy wil waar jy voorspoed sal hê. Ons sien dus dat die tug van die Here nodig is sodat ons Sy voorspoed kan smaak.
5. 'n Oorgegewe lewe is die sleutel
Psalm 118:27b Bind die feesoffer met toue, tot by die horings van die altaar.
Om op die altaar te gaan lê: Daar moet 'n tyd in elke kind van God se lewe kom wat jy besef dat jy nie 'n oorgegewe lewe aan die Here lei nie, maar dat jy jou eie sake wil reël en jou eie wil volg. Die offer moet goed vasgebind word op die altaar, en hierdie offer is jy self. Wanneer jy jouself oorgee aan die Here, kies jy om daar op die altaar te gaan lê uit jou eie vrye wil. Dit is nie maklik om daar te lê nie, want nou gee jy jou hele lewe in die Here se hande oor – jou man of vrou, kinders, tyd, werk, geld, huis, besittings, drome, ambisies, planne en jou toekoms. Dit is alles nou in die Here se hande en jy vertrou nou op Hom. Daarom moet die offer goed vasgebind word op die altaar, maak 'n vaste besluit dat jy nou die Here sal ken in al jou weë (Spr. 3:6).
Hoe om op die altaar te bly: Om oorgegee te bly aan die Here is 'n daaglikse besluit wat jy moet maak. Die oomblik wat jy agter kom dat jy nie meer oorgegewe aan die Here is nie, gaan in gebed na die Here en gee weer opnuut aan Hom oor. "…Bind die feesoffer met toue, tot by die horings van die altaar." Horings spreek van krag of sterkte. Jy moenie meer op jou eie kragte staat maak nie en ook nie op jou eie insigte vertrou nie (Spr. 3:5,7).
6. 'n Lewe wat God verheerlik
Psalm 118:28-29 U is my God, en ek wil U loof; o my God, ek wil U verhoog. Loof die HERE, want Hy is goed, want sy goedertierenheid is tot in ewigheid!
Wanneer jy die Here toelaat om in jou te werk deur jou te vorm – dan loop dit uit op 'n lewe wat die Here vereer en verheerlik. Die Here tugtig jou sodat jy regverdig sal wees, gelykvormig aan God se wil in doel, gedagte en aksie. Hoe meer jy die Here leerken, hoe meer sal jy toelaat dat Hy jou vorm en verander. Hierdie oorgegewe lewe is 'n lewe wat God verheerlik, 'n lewe wat God se lig uitstraal na die donker wereld.